**מסע הצלב הראשון: קריאה בתיאוריהם של עדי ראיה**

**מרצה הקורס: ד"ר יונתן רובין**

**קורס מס: 16-324-01**

**שנה: תשע"ט סמסטר א': 1 ש"ש סוג שיעור: הרצאה**

מטרת הקורס

קורס זה מכוון להציג בפני התלמידים אירוע יוצא דופן בהיסטוריה של ימי הביניים: מסע הצלב הראשון. בעקבות נאום של האפיפיור אורבן השני בנובמבר 1095 התקבצו עשרות אלפי גברים, נשים וטף והחלו לצעוד מזרחה במטרה להגיע לירושלים ולהחזירה לחיק הנצרות. לאחר שלוש שנות מסע הגיע המחנה הקנאי והמותש לירושלים, הצליח לגבור על מגיניה הפאטימים וכבשה תוך טבח בתושביה המוסלמים והיהודים. מסע מסוג זה מעלה שאלות רבות, ובהן: מדוע זכתה קריאתו של האפיפיור להיענות גדולה כל כך? מה היו האירועים המרכזיים בשלוש השנים שחלפו מאז עזבו היוצאים את בתיהם ועד שמי ששרדו מביניהם הגיעו לירושלים? כיצד התמודד המחנה עם הקשיים הלוגיסטיים שנקרו בדרכו? מה היו מערכות היחסים בין חלקיו השונים – מבחינה מעמדית ותרבותית -- של המחנה? אילו כוחות לא לטיניים פגש המחנה בדרכו וכיצד התייחס אליהם? מה איפיין את הלחימה לאורכו של המסע? בקורס נתמודד עם שאלות אלה ואחרות, תוך שימוש במקורות שחיברו משתתפיו כמו גם עדי ראיה אחרים. בסופו של הקורס התלמידים יכירו היטב את תולדות המסע ואת המקורות המרכזיים שהגיעו אלינו אודותיו. כמו כן, הם יכירו היבטים שונים במנטליות של אנשי ימי הביניים.

רציונל

מסע הצלב הראשון הוא אירוע יוצא דופן בחשיבותו בהיסטוריה של ימי הביניים ובהיסטוריה של אגן הים התיכון בכלל, ובמידה מסוימת הדיו נשמעים עד היום. למאורע זה הייתה ועודנה גם חשיבות רבה מאוד בהקשר של ההיסטוריה היהודית מצד אחד וההיסטוריה של ארץ ישראל מצד שני. יתר על כן, מאחר שזה היה אירוע כל כך משמעותי הגיעו אלינו מקורות רבים יחסית אודותיו. אשר על כן, נושא זה מזמן הזדמנות גם לעסוק בתופעה מרתקת וחשובה וגם 'לצפות' בה מקרוב, דרך עיניהם של בני הזמן. באופן זה נוכל ללמוד לא רק על האירועים הדרמטיים הכרוכים במסע הצלב הראשון אלא גם אודות האנשים שהשאירו לנו את רשמיהם ושחיו בעולם שונה כל כך מזה שאנו מכירים.

רשימת נושאים וחומרים לקריאה ולדיון[[1]](#footnote-1)

1. רקע:

אירופה ואגן הים התיכון המזרחי במאה האחת-עשרה.

קריאה: איריס שגריר, מסעי הצלב: היסטוריה והיסטוריוגרפיה (רעננה, 2014), עמ' 57-23.

1. נאומו של אורבאן השני

קריאה: גרסתו של פולחר משרטר, וקטע מהכרוניקה של פולק רשה (Fulk Rechin).

1. פרעות תתנ"ו

קריאה: קטעים מתוך הכרוניקות העבריות ומתוך חיבורו של אלברט מאאכן

1. הצלבנים וביזנטיון

קריאה: קטעים מתוך האלכסיאד מאת אנה קומננה ומתוך הכרוניקה האנונימית, מכתבו הראשון של אטיין לאדלה.

1. מסע הצלב הראשון באנטיוכה

קריאה: מכתבו השני של אטיין לאדלה וקטעים מהכרוניקה האנונימית ומזו של אלברט מאאכן.

1. המצור על ירושלים וכיבושה

קריאה: קטעים מתוך הכרוניקה האנונימית ומתוך הכרוניקה של ריימונד מאגילר.

רשימת מקורות:

אלברט מאאכן:

Albert of Aachen, *Historia Ierosolimitana*, ed. And trans. S.B. Edgington (Oxford, 2007).

האלכסיאד:

Anna Comnena, *The Alexiad*, ed. and trans. E.A. Dawes (London, 1928).

הכרוניקה האנונימית:

R. Hill (ed.), *The Deeds of the Franks and the other Pilgrims to Jerusalem* (London, 1962).

הכרוניקות העבריות של פרעות תתנ"ו:

Eva Haverkamp, *Hebräische Berichte über die Judenverfolgungen während des Ersten Kreuzzugs* [*Hebrew Accounts of the Persecutions of the Jews during the First Crusade*] (Hannover 2005).

פולחר משרטר:

Fulcher of Chartres*, A History of the Expedition to Jerusalem*, 1095-1127, trans. F.R. Ryan (Knoxville, 1969).

מכתביו של אטיין: יובאו בתרגום עברי של המרצה.

הקטע מתוך הכרוניקה של פולק רשה: יובא בתרגום עברי של המרצה.

קטעים מתוך הכרוניקה של ריימונד מאגילר: יובאו בתרגום עברי של המרצה.

**חובות**: השתתפות בשיעורים, קריאה ושטפת ועמידה בבחינה

**מרכיבי הציון**: הבחינה

1. משיקולי נוחות הרשימה כוללת כותרות מקוצרות של מקורות שונים. הפניות ביבליוגרפיות מופיעות במלואן למטה. [↑](#footnote-ref-1)